La cambra aprova un text dels comuns que també demana obrir una investigació conjunta amb totes les administracions afectades, a aplicar sancions si cal i a restituir els danys ocasionats ACN Girona.-El Parlament ha aprovat per unanimitat aquest dimecres una proposta de resolució presentada per CatECP en què s'insta al Govern a prendre mesures, conjuntament amb altres administracions implicades, per evitar que se celebrin festes a les platges i cales de la Costa Brava com la que aquest estiu es va fer a la cala Massoni de Palafrugell (Baix Empordà). El document, que inclou esmenes de JxCAT i ERC, també demana a la Generalitat i a la resta d'organismes afectats que obrin una investigació per determinar si aquestes activitats estan organitzades amb "ànim de lucre" i si compten amb llicència d'activitat. En cas contrari, la proposta reclama aplicar les sancions oportunes i "la restitució de qualsevol dany ocasionat". El Govern ja va anunciar el mes d'agost l'obertura d'un expedient informatiu per l'organització de festes amb vaixell al litoral gironí amb l'objectiu d'identificar els propietaris i poder multar-los.

Summary: El Parlament insta el Govern a prendre mesures per evitar festes a les platges de la Costa Brava


La consellera de la Presidència considera "estranya" la polèmica per la mesa de formacions polítiques ACN Barcelona.-La consellera de la Presidència i portaveu del Govern, Elsa Artadi, ha insistit que la mesa de partits que es va preacordar crear en la passada reunió entre els governs català i espanyol, i que hauria de perfilar-se en la trobada del divendres vinent, hauria de comptar amb formacions d'àmbit estatal i no només catalans, com havia comentat l'executiu de Pedro Sánchez. Així, Artadi ha considerat "estranya" la polèmica que va saltar en les diferents interpretacions sobre aquesta proposta, i ha insistit que partits com Podem o el PSOE hi ha de ser sí o sí. "Si el PSOE  té interès en que participi el PSC, ens sembla normal i ja els cridaran. Però si s'ha d'acordar una cosa, ha de ser amb partits estatals. Qualsevol solució que es pugui acordar els ha de tenir", ha afegit. Així, ha esperat que la trobada de divendres a Barcelona entre ella, el vicepresident Pere Aragonès, i la vicepresidenta espanyola Carmen Calvo, pugui resoldre la qüestió.

Summary: Artadi, sobre la reunió amb Calvo: "Si s'ha d'acordar una cosa, ha de ser amb partits estatals"


La CUP de Tarragona ha celebrat aquest divendres que s'hagi creat una nova plataforma per una sanitat pública de qualitat, impulsada per la Coordinadora d'Entitats de Tarragona (CET) i a la qual s'hi han sumat diversos partits polítics i sindicats. Amb tot, la formació lamenta que no va ser convidada a participar d'aquest espai ni va ser convocada a cap reunió. Així, afirmen que respecten que la CET convidi "a qui vulgui" però els emplacen a "explicar-ho als mitjans per no donar peu a confusions". La CUP també afirma estar "sorpresa" perquè "fins al moment, aquesta coordinadora no s'havia apropat ni mostrat interès per la feina feta per part del Grup de Treball en Defensa de la Sanitat Pública, ni a la llista d'espera ni al tancament de llits de l'hospital Joan XXIII, ni pels consorcis encoberts". "Si aquest interès hagués sorgit abans, es podria haver lluitat conjuntament contra els Plans Funcionals que són els que estan generant moltes de les situacions denunciades per aquesta plataforma", han assenyalat. D'altra banda, també qüestionen que es pugui arribar a defensar la sanitat pública tenint en compte que dins de la nova plataforma hi ha partits que "són partidaris del model actual" i no d'un model 100% públic, de titularitat, gestió i provisionament. "Si no es posa al centre del debat la fi del model sanitari de cohabitació públic-privada, les lluites sempre seran parcials i superficials", conclouen.

Summary: La CUP de Tarragona celebra la creació d'una plataforma per la millora de la sanitat però lamenta que no se'ls convidi


Els alumnes del Pallars s'examinen de la selectivitat per primer cop a Tremp a causa del coronavirus. Aquesta novetat s'ha rebut amb satisfacció pels estudiants tant del Pallars Jussà com Sobirà. Evitar desplaçaments a la Seu d'Urgell o a Lleida, en el cas dels estudiants pallaresos ha estat el principal argument dels joves a l'hora de valorar satisfactòriament aquesta mesura. No haver-se de quedar a dormir fora de casa, també ha estat un altre dels aspectes que els estudiants han destacat positivament. En total, s'examinen de la selectivitat a l'Institut de Tremp 80 joves. Per primera vegada els alumnes de la Val d'Aran també es poden examinar a Vielha i, en total, ho han fet 56. A la Seu d'Urgell s'examinen fins divendres 197 joves . A Tremp s'examinen un total de 39 joves de l'Institut de Tremp, 16 de l'Institut de la Pobla de Segur i 25 de l'Hug Roger III de Sort. Els alumnes de Tremp han agraït poder-se examinar a la ciutat. Carles Forns, de Tremp, ha explicat que conèixer les instal·lacions i l'aula on t'examinaràs ajuda a no posar-te tan nerviós. Carles Capdevila, president del Tribunal de les Proves d'Accés a la Universitat (PAU) a Tremp, ha explicat que els alumnes s'han trobat amb l'obligatorietat de portar mascareta fins a l'hora de començar l'examen i d'haver-se de netejar les mans amb gel en entrar i sortir de l'aula. Aquest any els alumnes no poden canviar de taula entre examen i examen. Jofre Castells, de la Pobla de Segur, en sortir del primer examen, de Llengua castellana i literatura, ha assenyalat que "si havies estudiat durant el curs, era fàcil". Ariadna Roca, alumna de Tremp, s'ha expressat en la mateixa línia i ha dit que l'examen de castellà no li ha anat "malament". Carles Forns, alumne de Tremp, ha dit que confia "aprovar". Pel que fa al fet d'examinar-se a la mateixa localitat on viu, Adriana Roca ha dit que "és millor poder-ho fer a Tremp a prop de casa". Per Roca és important no haver de passar "tres dies fora de casa" per anar a fer els exàmens de la selectivitat. L'estudiant Joan Forns ha dit que haver d'examinar-se a Lleida suposava una "despesa important" per a les famílies a l'haver de sufragar els gestos de l'allotjament a Lleida. Aquest any aquesta despesa se l'han estalviat les famílies d'estudiants del Pallars i els alumnes ho han valorat positivament.

Summary: Els alumnes del Pallars, contents de no desplaçar-se a Lleida o a la Seu d'Urgell per fer la selectivitat


El foc s'ha propagat a tres balcons més i ha afectat tendals i aparells d'aire condicionat ACN Barcelona.-El Sistema d'Emergències Mèdiques (SEM) ha atès aquest dijous un home per cremades lleus en l'incendi del mobiliari de la terrassa d'un pis del Prat de Llobregat (Baix Llobregat), situat a l'avinguda Onze de Setembre. El foc, segons han informat els Bombers, s'ha propagat a tres terrasses més i ha afectat tendals i aparells d'aire condicionat. Han actuat tres dotacions de Bombers.

Summary: Ferit lleu un home en l'incendi del mobiliari d'una terrassa al Prat de Llobregat


El ple del Tribunal Constitucional ha avalat, per unanimitat, mantenir la suspensió de funcions de Carles Puigdemont i els diputats empresonats Oriol Junqueras, Raül Romeva, Jordi Sànchez, Jordi Turull i Josep Rull. El ple ha desestimant la mesura cautelar plantejada per un grup de particulars, encapçalat per Jaume Cabré, que va recórrer al TC al·legant vulneració de drets fonamentals. En el recurs, demanaven al TC que mentre resol el fons de l'assumpte suspengués les resolucions del Suprem que afecten els diputats. El ple ho rebutja i, de moment, no es pronuncia sobre el fons. "Accedir a la suspensió seria avançar una possible decisió estimatòria", apunten.  (Aquesta notícia substitueix la publicada a les 12:56 h, que contenia errors de la font informant. La notícia origional ja ha estat modificada)

Summary: ANUL·LA L'ANTERIOR:El TC avala la decisió del Suprem de suspendre de funcions Puigdemont i els diputats empresonats


El Govern ha posat en marxa 'Activem Catalunya', una web que recull totes les mesures i ajuts públics a l'abast dels ciutadans i les empreses per reduir l'impacte de la covid-19. El portal conté informació pràctica per sol·licitar-los i les prestacions es troben classificades per àmbits: ajuts de consum; ajuts per a treballadors; ajuts per a l'economia personal i familiar; ajuts d’habitatge i ajuts per a empreses i autònoms. En paral·lel, 'Activem Catalunya' també recopila informació actualitzada sobre l'evolució de les fases del desconfinament arreu de Catalunya i incorporarà les noves mesures urgents aprovades setmanalment a la Comissió per a l'elaboració del Pla per a la reactivació econòmica i protecció social (CORECO).   El portal també inclou un apartat de preguntes freqüents i un altre amb els diferents canals d’informació institucional disponibles per efectuar consultes addicionals  (GencatBOT, canals de missatgeria instantània i informació en llengua de signes, etc.). L'activitat de la CORECO s'organitza en grups de treball temàtics que valoren i analitzen les mesures de reactivació que s’acabaran portant a terme. Per tal que els ciutadans puguin participar en el disseny de les propostes, ‘Activem Catalunya’ ha creat un canal a través del qual es podran fer arribar opinions, idees i suggeriments.

Summary: 'Activem Catalunya', una nova web del Govern que recopila tots els ajuts a famílies i empreses per la covid-19


La tinent d'alcalde de Drets Socials diu que es tracta d'"ampliar els radars" per fer "més clara la fotografia" de les llars vulnerables a la ciutat ACN Barcelona.-L'Ajuntament de Barcelona amplia la xarxa per detectar casos de pobresa energètica a Bombers, Centres d'Atenció Primària (CAP); Centres d'Atenció i Seguiment a les drogodependències (CAS); les Unitats d'Exclusió Residencial (UCER) i el Servei d'Intervenció i mediació en situació de Pèrdua i/o Ocupació d'Habitatge (SIPHO), que aplicaran protocols específics per comunicar les seves sospites. En la presentació d'aquest circuit, la tinent d'alcalde de Drets Socials, Laia Ortiz, ha subratllat la voluntat d'"ampliar els radars" per fer "més clara la fotografia" de la pobresa energètica a la ciutat a partir dels professionals que "entren als domicilis" o "saben com viu una família". El consistori ha evitat en l'últim any 1.100 talls de serveis bàsics a llars en risc d'exclusió amb els informes de vulnerabilitat. En acabar una intervenció, els Bombers de Barcelona omplen des de la setmana passada unes graelles amb una sèrie d'indicadors per detectar les llars que pateixen pobresa energètica, com la presència de brasers o bé de fogonets a la cuina en un edifici amb subministrament de gas; d'espelmes o de làmpades sense bombetes; de goteres o d'humitats o l'acumulació de garrafes d'aigua del carrer, entre altres.  Aquest nou encàrrec per als Bombers, que ja derivaven als serveis socials casos de persones soles que viuen en llars deteriorades o bé amb intents de suïcidi registrats, s'emmarca en un acord de col·laboració subscrit amb l'Institut Municipal de Serveis Socials (IMSS). La circular feta arribar als Bombers, que ha comptat amb la col·laboració de l'Aliança contra la Pobresa Energètica (APE), suposa la inclusió d'aquests indicadors en els informes que es fan des del passat 20 de març després d'una intervenció a la llar. El comissionat de Seguretat, Amadeu Recasens, ha avançat que l'àrea de Seguretat està estudiant fórmules per incloure la Guàrdia Urbana en una segona fase d'aquest protocol.  Una mirada existent, però sense registre Miquel Àngel Fuente, cap de la Divisió Operativa de Bombers de Barcelona, ha precisat que ja tenien "aquesta mirada" cap a la pobresa energètica, però que no en deixaven registre, i ha reivindicat el "matrimoni" que formen amb els serveis socials en l'atenció a les víctimes. Per això, per als Bombers, ha dit, ha resultat relativament "fàcil" incorporar aquest nou encàrrec, si bé la proposta per elaborar els informes no és senzilla i ha requerit tres mesos de feina.  Recasens ha puntualitzat que els nous paràmetres en els informes no establiran la pobresa energètica com a causa d'un incendi, sinó que serviran per detectar les llars que en pateixen. El comissionat de Seguretat ha subratllat la importància de la transversalitat en aquesta feina de detecció precoç amb l'objectiu de "prevenir" situacions d'emergència i vulnerabilitat.  Impactes de la pobresa energètica en la salut Quan un professional sanitari detecti un possible cas de pobresa energètica, el derivarà als Punts d'Assessorament Energètic (PAE). L'Ajuntament de Barcelona ha començat a formar els treballadors sanitaris dels CAP i els CAS que depenen de l'Agència de Salut Pública de Barcelona (ASPB) perquè coneguin aquest circuit. Divendres passat va fer una primera formació a una seixantena de professionals amb l'objectiu també que hi hagi un efecte cascada a l'hora de transmetre els coneixements. El consistori preveu ampliar la formació a centres hospitalaris i de salut mental fruit de la col·laboració amb l'Institut Català de la Salut (ICS) i el Consorci Sanitari de Barcelona.  També s'ha creat una taula de treball amb el Servei Català de la Salut (CatSalut) i les diferents administracions implicades per determinar les condicions sanitàries que determinen una situació de dependència energètica i que requereixen protecció especial, segons estableix la Llei 24/2015. Les llars on viuen persones afectades per dependència energètica, com les que necessiten màquines assistides per sobreviure, han d'estar protegides amb les mesures regulades en aquesta llei.  La comissionada de Salut, Gemma Tarafa, ha avisat que la pobresa energètica "genera, ha generat i generarà importants impactes en la salut dels barcelonins". Tarafa ha desgranat quatre grans blocs d'impacte: una major morbiditat i major mortalitat, amb més incidència de malalties cardiovasculars, respiratòries i reumatoides; trastorns de salut mental; pitjors dietes familiars i problemes d'aprenentatge i en el desenvolupament psicomotor.  Els equips d'intervenció en matèria d'habitatge també han rebut formacions específiques per reforçar la capacitat d'actuació en la detecció de pobresa energètica. En cas d'observar senyals d'alerta, està previst que el SIPHO i les UCER realitzin les comprovacions pertinents per saber si una persona és víctima d'aquesta vulnerabilitat. Amb tot, la verificació d'aquestes situacions es fa sobretot a través de la conversa informal amb la persona, ja que un dels objectius és no alarmar-la i no estigmatitzar-la posant-li l'etiqueta de 'pobra'.  1.800 persones ateses en dos mesos als Punts d'Assessorament Energètic En paral·lel als nous protocols, els Punts d'Assessorament Energètic han atès en dos mesos 1.800 persones, de les quals 500 havien rebut avisos de tall per impagament; concretament, des del 20 de gener, quan van començar a funcionar, i fins al 21 de març. D'aquestes atencions, 184 casos van requerir una intervenció directa i urgent a la llar. Una tercera part d'aquests casos havien estat derivats des dels serveis socials.  L'Ajuntament ha evitat 200 talls de subministrament  en l'últim mes, 1.100 en el darrer any.

Summary: Barcelona estén la detecció de la pobresa energètica a Bombers, centres sanitaris i equips d'habitatge


José Antonio Troguet, de Junts pel Pont de Suert, ha guanyat aquest diumenge les eleccions al Pont de Suert amb 5 regidors (482 vots i 41,44%), però ha perdut la majoria absoluta que va obtenir el 2015 amb 6 regidors. En Comú Podem i Compromís pel Pont de Suert tindran 3 representants al consistori cadascun. Àngel Porté, d'En Comú Podem, ha rebut 298 vots (25,62%) i Olga Escoll, del Compromís per El Pont de Suert, 293 (25,19%).  José Antonio Troguet (Junts pel Pont de Suert) s'ha tornat a presentar amb el principal objectiu de conservar la majoria absoluta a la capital de l'Alta Ribagorça. L'any 2011 CiU va aconseguir 8 regidors i l'any 2015 en va perdre 2 i es va quedar amb 6 (52,9%) però va conservar la majoria absoluta. Aquests dos regidors els va guanyar Compromís pel Pont de Suert (4) amb el 34,64% dels vots. Olga Escoll és la candidata de Compromís pel Pont de Suert. La participació va ser del 63,24% i van votar 1.094 persones. Al Pont de Suert sempre hi ha hagut un bipartidisme i en aquestes eleccions s'ha trencat amb la candidatura d'En Comú Podem amb Àngel Porté com a candidat.

Summary: José Antonio Troguet, de Junts pel Pont de Suert, guanya les eleccions al municipi, però perd la majoria absoluta


Els Comitès de Defensa de la República (CDR) han irromput aquesta tarda davant les seus de la CUP i PDeCAT per protestar contra el "gir autonomista" que ha pres la política catalana després del referèndum de l'1 d'octubre, de la mateixa manera ho havien fet aquest matí a l'entrada del local d'ERC. Un grup d'entre 250 i 300 persones han seguit un recorregut des de la seu dels  anticapitalistes fins a les dependències dels demòcrates, on han cremat fotos del rei Felip VI i del jutge del Tribunal Suprem instructor de la causa contra els líders independentistes empresonats i a l'estranger, Pablo Llarena. Amb la consigna "Desobeïu o dimitiu", la comitiva ha mostrat "targetes vermelles a l'autonomisme" i pancartes on es llegia "el poble mana" i "la clau de la presó ara la tenim a casa". Després de concentrar-se a l'encreuament del carrer Marina amb Casp, la protesta ha seguit fins a la seu dels anticapitalistes, on han estat rebuts per membres de la formació de l'esquerra independentista. Els membres dels CDR han col·locat dues pancartes a l'entrada del local i han demanat a la CUP que enderroqui el govern. "Ara no és moment d'adormir-se". "Toca fer més pressió que mai", ha afirmat una representant dels manifestants. La CUP agraeix la protesta als CDR  Al seu torn, els concentrats han escoltat els arguments de la portaveu del secretariat nacional de la CUP, Laia Estrada, que ha agraït "la tasca de fiscalització" de la política que fan els CDR. Estrada ha dit que comparteix el "malestar" de la protesta i ha recordat que la seva formació és "l'única" que va decidir no participar "en la pantomima" que va representar, segons la portaveu, la Comissió bilateral Estat-Generalitat, reunida aquest dimecres per primer cop en set anys. "Gràcies CDR per aquesta acció. La salut democràtica és això", ha conclòs. Els CDR demanen "més barricades" mentre cremen fotos del rei i del jutge Llarena  Després de mostrar les targetes vermelles "contra l'autonomisme" els manifestants s'han dirigit a la seu del PDeCAT, tallant per breus moments l'Avinguda Diagonal i el Passeig de Sant Joan. Un cop arribats al local dels demòcrates, dos furgons de la Brigada Mòbil esperaven els manifestants, que només han pogut col·locar adhesius a l'entrada. Al cap de mitja hora d'espera en la qual cap representant del partit ha sortit per atendre les demandes dels manifestants, tal com aquests demanaven, a crit de "Més barricades i menys cassolades" un grup nombrós dels concentrats ha cremat fotos del monarca i del jutge Llarena. Els manifestants independentistes demanen a ERC i PDeCAT que desobeeixin l'Estat o dimiteixin Entre les consignes més repetides ha destacat "Hem votat, apliqueu el resultat" i "ERC, PDeCAT, la paciència s'ha acabat". L'acte s'ha donat per conclòs amb la lectura d'un manifest que exigia als partits de "complir amb el mandat encomanat al referèndum de l'1-O". El comunicat assegura que les accions dels dos principals partits independentistes responen a "pors i interessos de partit" i "no pas al compromís pel qual se'ls va votar el 21 de desembre". "No podem acceptar cap substitució de diputats, ni de forma parcial, ni la retirada de sous. Toca desobeir aquesta i totes les imposicions", continua el document, en referència a les desavinences entre JxCat i ERC sobre l'aplicació de la suspensió de funcions als diputats afectats per la interlocutòria del jutge Llarena. En cas contrari, els CDR han instat el Govern a dimitir i a deixar pas a un executiu desobedient amb qui "desplegar veritablement la República catalana".

Summary: Els CDR protesten també davant les seus del PDeCAT i la CUP per no fer efectiva la República


L'Ajuntament de Riba-roja d'Ebre (Ribera d'Ebre) ha atorgat la llicència d'obres a la UTE Lestaca, formada per Urbaser i Griñó, per començar a construir el dipòsit de residus industrials no perillosos. Els treballs començaran de forma "imminent" i han d'estar acabats el 17 de juliol, quan expira la llicència mediambiental. L'autorització l'ha posat a revisió el Departament de Territori per adaptar-la a la nova normativa de l'aigua, com va recomanar la Confederació Hidrogràfica de l'Ebre en una maniobra per intentar aturar la llicència municipal. L'alcalde, Antoni Suàrez, ha defensat que aquestes revisions no paralitzen l'activitat ni la possibilitat d'iniciar les obres. L'Ajuntament ha resolt les 12 al·legacions que s'havien presentat al projecte – la majoria d'altres ajuntaments de la Ribera d'Ebre i el Segrià, a més d'un particular- i ha aprovat la llicència d'obres del dipòsit, després d'una junta de govern municipal celebrada aquest dijous a primera hora. La llicència té un valor aproximat de poc més de 5 milions d'euros, el que representa "la major inversió feta a Riba-roja d'Ebre des de la construcció hidroelèctrica als anys 60", com ha destacat l'alcalde. Aquest matí, de fet, algues màquines començaven a treballar a la zona de les Valls. Antoni Suárez ha assenyalat que es tracta d'una "oportunitat econòmica" per al consistori, "perquè podrà desenvolupar programes de diversificació econòmica, fer justícia social i millorar les condicions de vida dels veïns". També ha qualificat el projecte com "una oportunitat laboral", perquè a la inversió inicial, que suposarà 14 llocs de treball, s'hi sumarà una segona planta, amb una trentena de llocs de treball de major qualificació.  Suárez ha remarcat que és un dia "d'orgull" i en el qual "s'eleva l'autoestima local" i se superen definitivament "tot un conjunt d'adversitats" que han esdevingut des que es va comunicar el projecte al veïns del municipi, a final de desembre. L'alcalde ha demanat "la implicació i confiança" dels veïns de Riba-roja però també de la resta de la Ribera d'Ebre, en el projecte.  "Volem seguir sent Ribera d'Ebre i tenim intenció de seguir-ho sent i només ho podrem ser, si ens deixen ser el que som com a poble. Ho haurien de tenir molt clar des del Consell Comarcal", ha sentenciat Suárez.  Ha insistit en treballar des de l'ens comarcal en un model de desenvolupament que garanteixi "la convivència" del sector primari, el secundari i industrial –que representa el 92% de PIB de la comarca- i també del sector serveis, en concret, el turístic. "Demanem un model que inclogui la Ribera nord, amb Flix, Ascó i la Riba-roja vinculats a l'economia industrial, del qual estem orgullosos i a la qual no hi volem renunciar", ha defensat Suárez. L'alcalde ha tornat a remarcar la "unanimitat" de les dos forces polítiques del municipi per tirar endavant el dipòsit de residus industrial. El cap de l'oposició, José Luís Aparicio –que va ser alcalde del municipi 23 anys i va engegar el projecte- considera que l'Ajuntament ha complert amb els seus compromisos. "Es pretén mantenir la unanimitat pels interessos del poble de Riba-roja d'Ebre perquè es critica molt l'abocador però silencien que per fi s'hagi aconseguit que per primera vegada en tota la comarca arribi un empresa d'economia circular, que tanca el cicle amb valorització del residus i la reducció dels mateixos", ha dit Aparicio. "Serem referent de la bona gestió dels residus que es fa a la comarca i a les Terres de l'Ebre", ha afegit. Missatges al Govern Suárez ha agraït el suport del conseller de Territori, Damià Calvet, amb el poble i la comarca. "Ha complert amb el compromís assolit amb la comarca per revisar les autoritzacions ambientals i urbanístiques, que ha quedat clar que han estat immaculades" i li ha demanat que compleixi amb el compromís assolit amb el poble – en un pregó de la festa major- per accelerar les autoritzacions que permetran una segona planta de despolimerització catalítica vinculada al dipòsit, així com les obres en infraestructures promeses.  L'Ajuntament de Riba-roja d'Ebre també ha enviat una carta al president de la Generalitat, Quim Torra, on se'l convida a visitar el poble i "a conèixer la realitat local i comarcal". "Li demanem que afronti d'una vegada per totes la reindustrialització de la Ribera nord. No podem demorar-ho molt més", ha afegit l'alcalde.

Summary: L'Ajuntament de Riba-roja d'Ebre atorga la llicència d'obres per al dipòsit de residus


Una avaria ha deixat sense subministrament elèctric desenes d'abonats del centre de Figueres durant aquest diumenge. Segons Protecció Civil, ha afectat uns 180 clients. L'alcaldessa del municipi, Marta Felip, ha qualificat d'"inadmissible que cap responsable d'Endesa respongui" i ha assegurat, a través del seu compte de Twitter, que demanarà "responsabilitats". Per la seva banda, la Guàrdia Urbana de la capital de l'Alt Empordà ha piulat que aquesta nit reforçarà "a la zona centre afectada pel tall elèctric" i que "informarà a tots els establiments comercials i veïns". Aquest cos ha afirmat que els tècnics de la companyia elèctrica "continuen treballant per resoldre l'avaria que ha provocat el tall elèctric" i ha detallat que "no es podrà resoldre fins passades les 00 h".

Summary: Una avaria deixa sense llum durant hores gairebé 200 abonats del centre de Figueres


La ciutat de Tarragona ha celebrat per primera vegada el pregó de la festa major des del balcó principal de l'Ajuntament. D'aquesta manera, el consistori ha apostat per unes festes més obertes. Acompanyat per l'alcalde Pau Ricomà, els macers i els trompeters municipals, el restaurador tarragoní Eduard Boada ha estrenat un nou format del pregó. Boada, escollit per aclamació popular, ha expressat que ha estat el "més gran honor" ser pregoner i ha demanat als ciutadans que facin un "gran còctel per la pau i que tothom s'estimi". Després del crit de "visca Santa Tecla", s'ha procedit a encendre la tronada.

Summary: Tarragona celebra el primer pregó de Santa Tecla al balcó de l'Ajuntament i aposta per unes festes més obertes


El líder de C's, Albert Rivera, ha advertit aquest dimarts el president del govern espanyol en funcions, Mariano Rajoy, que si vol reeditar l'acord d'investidura entre les seves dues formacions haurà de fer dimitir primer dels seus càrrecs l'exalcaldessa de València, Rita Barberà. Ha fet aquestes manifestacions després que aquest dimarts el Tribunal Suprem ha obert una causa contra Barberà per blanqueig de capitals. L'alt tribunal investiga si va fer aflorar diners en efectiu en els donatius de 1.000 euros al partit d'una cinquantena de persones vinculades al PP. En declaracions des del Congrés, Rivera ha recordat que un cop el Suprem ha obert la causa, en els pròxims dies enviarà al Senat un suplicatori per investigar-la. En aquestes condicions, ha dit, "si el PP vol que C's es comprometi a una investidura haurà de fer dimitir Rita Barberà". Malgrat que aquesta decisió del Suprem es donava per descomptada, aquesta legislatura el PP ha situat Barberà a dues comissions del Senat en condició de vocal: la Comissió Constitucional i la Comissió d'Economia.

Summary: Rivera adverteix Rajoy que no reeditarà el pacte d'investidura si no fa dimitir Rita Barberà


Fran Hervías, secretari d'Organització de Ciutadans i mà dreta d'Albert Rivera, ha renunciat al seu escó al Parlament per ocupar-ne un al Congrés dels Diputats. A les eleccions del 20 de desembre va concórrer com a número set per la demarcació de Madrid, mateixa posició que la que va ocupar en la llista per Barcelona el 27-S. En les darreres hores, altres quatre parlamentaris –Ramon Usall, Julià de Jodar, Josep Manuel Busqueta i Antonio Baños, tots de la CUP- també han renunciat a les seves actes de diputats.  Hervías serà substituït per la persona que ocupa el següent lloc a la llista de C's per Barcelona, Martín Barra. Nascut a Saragossa l'any 1956, Barra porta 20 anys exercint com a fisioterapeuta, és llicenciat en Fisioteràpia i té un Doctorat en Ciències de la Salut i dos màsters, en investigació en atenció primària i en teràpia manual ortopèdica per la Universitat de Saragossa. D'altra banda, vuit parlamentaris de Ciutadans han renunciat a la seva acta de regidors en aplicació de la incompatibilitat de càrrecs que estableixen els Estatuts del partit. Així ho ha indicat el portaveu parlamentari de Ciutadans, Carlos Carrizosa, en referència a les renúncies a les actes de regidors dels diputats per Barcelona Sonia Sierra, Antonio Espinosa, Joan García, Sergio Sanz, Elisabeth València; de Tarragona, Lorena Roldán; de Lleida, Javier Rivas, i de Girona Jean Marie Castel.  Carrizosa ha apuntat que en els propers plens municipals de cada ajuntament es faran efectives les renúncies i, posteriorment, els regidors que els substitueixen prendran possessió dels seus nous càrrecs. En les darreres hores, altres quatre parlamentaris de la CUP  –el president del grup, Antonio, Baños, i els diputats Ramon Usall, Julià de Jodar, Josep Manuel Busqueta- també han renunciat a les seves actes de diputats. Totes les renúncies han estat acceptades i, per tant, ja no són diputats. Seran substituïts pels següents candidats a les llistes de les circumscripcions corresponents. Ara, per accedir a la condició plena de parlamentaris, els diputats que els substitueixin han de presentar les credencials expedides per la junta electoral, l'escrit en què prometen o juren respectar la Constitució i l'Estatut, i les declaracions d'activitats i béns. Aquestes renúncies a les actes de diputats s’afegeixen a les de Gerard Bargalló (CSQP) i Antonio Gallego (PPC), que van renunciar a l'escó el 30 d’octubre i el 2 de novembre i van ser substituïts respectivament per Hortènsia Grau i Fernando Sánchez Costa.

Summary: Fran Hervías (C's) renuncia al seu escó al Parlament per ocupar-ne un al Congrés


El Departament de Territori i Sostenibilitat s'ha adherit a la campanya de la Unió Internacional del Transport Públic (UITP) per valorar el paper del transport públic i la mobilitat sostenible en la represa de l'activitat. Sota el lema 'Torna a una mobilitat millor' aquesta acció vol reivindicar la importància de ciutats amb menys congestió, menys contaminació i una racionalització del paper del vehicle privat en els desplaçaments. En aquest context, la Conselleria sosté que el paper del transport públic és "essencial" a l'hora de recuperar les ciutats i que el vehicle privat no torni a "ocupar" els carrers "de manera desmesurada".  "El transport públic ha de seguir sent el pal de paller de la mobilitat del nostre país, una mobilitat segura i sostenible. Hem de combatre el repunt de l'ús del transport privat i hem de tornar a posar el transport públic al centre, ja que és a millor garantia per poder-nos moure atacant la doble emergència, la sanitària i la climàtica", ha assegurat el director general de Transport i Mobilitat, David Saldoni.  Per la seva banda, el president de la UITP i director general d'FGC, Pere Calvet, ha assegurat que la situació de pandèmia ha provocat un greu impacte en la demanda del transport públic, al mateix temps que reforçava el seu paper com a servei essencial. "Cal revertir aquesta tendència donant suport al sector i reforçant l'aposta per una mobilitat neta i sostenible a la ciutat. Sens dubte, el transport públic està cridat a ser un agent clau en la recuperació social, ambiental i econòmica que entre tots hem d'impulsar per revertir, com més ràpidament millor, els efectes de la crisi", ha afegit.

Summary: Territori se suma a la campanya de la Unió Internacional del Transport Públic per promoure la mobilitat sostenible


El conseller d'Interior, Miquel Buch, ha justificat les càrregues dels Mossos d'Esquadra durant la vaga general del 21 de febrer perquè els manifestants llançaven objectes "contra la línia policial" i per garantir els drets de les persones que no van secundar la vaga i volien anar a treballar. Buch, però, ha subratllat que la majoria de les mobilitzacions van ser "pacífiques" i els Mossos només van haver d'intervenir en un 3% de les actuacions, com ara a talls de carreteres o de la circulació ferroviària. El conseller ha recordat que el cos revisarà si les actuacions dels agents antiavalots van ser proporcionades seguint els protocols interns. "No ens correspon als polítics valorar-ho", ha dit.  "Ahir, a segons quins indrets, hi havia persones que van fer llançament d'objectes contra les línies policials i, evidentment, el que ha de fer la policia és actuar", ha afirmat el conseller d'Interior, Miquel Buch, que assegura que les intervencions dels Mossos d'Esquadra durant les mobilitzacions per la vaga general estaven justificades.  "El dret a vaga el tenien, però això no significa que pots fer altres coses que vaga", ha afegit Buch. Segons el conseller, quan els antiavalots dels Mossos van actuar va ser com a conseqüència d'aquest llançament "d'objectes contundents" contra els agents però també per garantir que es respectaven els drets dels ciutadans que no van secundar la vaga i volien anar  treballar. D'aquesta manera argumenta que els Mossos intervinguessin per dissoldre talls de carreteres o la interrupció del trànsit ferroviari.  Buch ha subratllat que la majoria de les mobilitzacions van ser "pacífiques" "En un 3% hi va haver una actuació policial per evitar confrontaments perquè s'estava fent llançament d'objectes contundents contra les línies policials", ha concretat el conseller que afegeix que la resta de convocatòria durant la jornada de vaga general van estar marcades pel "civisme i el pacifisme". "Ens hem de satisfer que la majoria del país és reivindicativa i combativa però a la vegada és pacífica i respecta els drets de tots i cadascun", ha dit.  El conseller ha justificat els motius pels quals els agents de la Brigada Mòbil (Brimo) i de l'Àrea Regional de Recursos Operatius (ARRO) van intervenir arreu del territori però no ha entrat a valorar si aquests actuacions van ser proporcionades. En tot cas, ha especificat que el cos compta amb procediments interns per analitzar les intervencions i actuar en cas que hi hagi hagut actuacions que no s'ajustin als protocols.  "Com sempre, davant de qualsevol actuació policial hi ha una revisió per part dels superiors, l'administració té espais per garantir que s'estigui fent bé la feina", ha concretat Buch. A més, el conseller ha assegurat que "no correspon" als polítics fer aquestes valoracions.  Buch, que aquest divendres ha presentat el projecte de la nova comissaria dels Mossos que es construirà a la Jonquera (Alt Empordà), també ha emplaçat els sindicats policials a portar les seves reivindicacions en relació a horaris durant la vaga i mancances de materials als espais de negociació.

Summary: Buch justifica les càrregues del 21-F pel llançament d'objectes als Mossos i per garantir els drets a qui volia treballar


La portaveu de JxCat al Congrés, Laura Borràs, s'ha acollit al dret a no declarar davant del Tribunal Suprem i s'ha negat a respondre les preguntes del magistrat instructor de la causa, Eduardo de Porres. A la sortida de l'alt tribunal aquest dimecres, Borràs ha afirmat que no declararà fins que hi hagi prova pericial practicada. "Quan hi hagi aquesta evidència, declararé gustosament i seré jo qui sol·licitarà poder venir", ha dit en una atenció als mitjans. "Jo em veig obligada a defensar la meva innocència quan en realitat qui m'està portant davant d'aquest tribunal ni tan sols ha presentat les evidències factuals que permetin demostrar la meva culpabilitat", ha argumentat. "Col·laboraré sempre amb la justícia però no col·laboraré mai amb la injustícia", ha afirmat. Borràs ha estat dins el Suprem aproximadament un quart d'hora i ha exposat. "Jo que he vist els meus drets vulnerats des del primer moment, m'he acollit al dret constitucional a no declarar", ha explicat. Borràs estava citada com a investigada per la presumpta adjudicació de contractes quan dirigia la Institució de les Lletres Catalanes (ILC). El magistrat instructor ja l'havia citada per una declaració voluntària el 14 de febrer a la qual Borràs va rebutjar anar. El Suprem va demanar un suplicatori al Congrés per poder continuar amb la investigació per suposats delictes de prevaricació, frau a l'administració, malversació i falsedat documental pel presumpte fraccionament de contractes i la cambra baixa ho va autoritzar. "El Tribunal Suprem ha estat molt veloç cridant-me a declarar i tramitant el suplicatori però molt lent amb la qüestió relativa a la prova pericial", ha criticat Borràs, que ha insistit que tant els Mossos d'Esquadra, com la Guàrdia Civil i el Tribunal Suprem han reclamat una prova pericial que, per ara, "no existeix". Borràs ha estat acompanyada de diputats de JxCat al Congrés i al Senat -Míriam Nogueras, Ferran Bel, Jaume Alonso-Cuevillas i Josep Lluís Cleries- així com diputats al Parlament -Eduard Pujol i Francesc de Dalmases-. També hi ha hagut representació d'ERC (la diputada al Congrés Pilar Vallugera) així com de la CUP i EH Bildu. Pujol ha dit en una atenció als mitjans que la declaració d'aquest dimecres de Borràs és una expressió més de la "repressió continuada" de l'Estat espanyol. "Expressar la nostra solidaritat amb Laura Borràs", ha afirmat.  A més, a l'exterior del Tribunal Suprem, una vintena de persones s'ha concentrat per donar-li suport amb una pancarta que deia 'Laura Borràs, no estàs sola' i 'No és justícia, és venjança' així com cartells amb la seva fotografia i la paraula 'Innocent' i llaços grocs. Han llegit un manifest i han cridat consignes independentistes.

Summary: Borràs es nega a declarar davant del Tribunal Suprem: "No col·laboraré mai amb la injustícia"


PDECat, ERC i CUP esperen incloure-hi els ‘comuns’ i l’Ajuntament de Barcelona ACN Barcelona.-Les forces polítiques sobiranistes i les entitats valoren aquests dies que el pròxim 6 de desembre, dia de la Constitució, els ajuntaments catalans obrin de manera simbòlica i sense comprometre els funcionaris. Així ho publica aquest dilluns 'Nació Digital', que afegeix que el PDECat, ERC i CUP han pres el lideratge d’aquesta proposta i volen implicar els ‘comuns’ de manera que l’Ajuntament de Barcelona també secundaria l’acció reivindicativa. Fonts de l’AMI han explicat a l’ACN que s’ha parlat d’aquesta proposta informalment però no s’ha concretat. En aquest sentit, està previst que es tracti en l’executiva que l’entitat celebrarà divendres que ve a Tarragona, mentre que fonts d’Òmnium veuen bé l’estratègia i que aquesta sigui “transversal”.

Summary: Partits i entitats sobiranistes exploren una estratègia conjunta per obrir els ajuntaments el dia de la Constitució


Un jutjat mercantil de Barcelona ha decretat que Unió Democràtica de Catalunya (UDC) té un deute de 22,5 milions d'euros i uns actius de 5,8. Davant de la falta de possibilitat de pagament del deute i en no arribar a cap acord amb els 71 creditors ni els bancs, el jutge ha decretat el concurs de creditors voluntari. A partir d'ara la gestió econòmica del partit democristià la farà el despatx d'advocats de Deloitte, que farà d'administrador concursal, mentre que la direcció política seguirà anant a càrrec del Comitè de Govern i el seu secretari general, Ramon Espadaler. La formació va demanar el concurs voluntari el passat 1 de setembre. En la seva interlocutòria, el Jutjat Mercantil número 4 recull que li consta documentalment que el partit té 16 treballadors a la seu central del carrer Nàpols de Barcelona, un a la seu de Tarragona i dos a la de Lleida. Com a propietats, té la seu central, més alguna altra de la ciutat de Barcelona i la de Tàrrega. A més, paga lloguer a les seus de Girona, Tarragona i Lleida. El jutge explica que la situació financera actual del partit és conseqüència dels mals resultats a les urnes, tenint en compte que el 27-S van quedar fora del Parlament i que en les eleccions del 20-D van fracassar a l'hora d'intentar entrar al Congrés dels Diputats. Menys d'un any després del trencament de la federació CiU el juny de l'any passat, els democristians han perdut pràcticament tots els càrrecs que tenien a les institucions públiques, excepte alguns regidors. Divendres passat Espadaler va enviar una carta a la militància en què negava la dissolució de la formació i es reivindicava com a alternativa de centre i catalanista a la independència. Aquest cap de setmana passat s'havien de fer primàries per triar el nou comitè de govern, i a principis d'octubre hi havia previst un congrés, però tot ha quedat frenat a l'espera de resoldre's el concurs de creditors.

Summary: El jutge decreta que el deute d'Unió puja a 22,5 milions d'euros i els actius a 5,8


Els efectes de la desacceleració de l'economia internacional i l'aparició de factors d'incertesa com el 'brexit' han arribat ja a l'economia espanyola i catalana que comencen a mostrar ''símptomes de desacceleració'', segons la patronal Foment del Treball. Tot i aquesta desacceleració, que s'explica pel menor creixement de la demanda interna, l'augment del PIB es manté a bon ritme per aquest 2016, malgrat la manca d'un govern fort a l'estat espanyol. Foment reclama que cal un govern espanyol ''fort'' amb ''capacitat de gestió'' que sigui capaç de desplegar un nou període de reformes estructurals. Foment creu que unes tercers eleccions no seria ''un escenari desitjable'' per a l'economia espanyola. La situació política espanyola encara no ha afectat al creixement de l'economia espanyola que segueix creixent a uns ritmes ''sorprenents'' gràcies al manteniment d'uns vents de cua que encara són favorables, com els baixos preus del petroli. Tot i això, cal obrir un nou període de reformes estructurals amb un govern fort i amb capacitat de gestió que sigui capaç de mantenir el ritme de la recuperació, segons Valentí Pich, president de la comissió d'Economia i Fiscalitat de Foment del Treball.  En relació amb la situació política a Catalunya, Pich ha demanat també un govern fort amb capacitat de gestió que tinguis ''uns objectius clars i homologables'' que ''s'entenguin'' en l'entorn polític europeu.  Foment ha presentat l'informe de conjuntura on assegura que la desacceleració de l'economia internacional i els factors d'incertesa que planegen com el 'brexit' ja han arribat en el segon trimestre a l'economia espanyola i catalana.  El creixement intertrimestral del segon trimestre tant a Catalunya com a Espanya ha estat del 0,8% en termes trimestrals i l'observació dels components del PIB indiquen que es ''comencen a presentar símptomes de desacceleració'', especialment per la caiguda del ritme de la demanda interna, que el segon trimestre ha crescut 8 dècimes menys que el primer trimestre, passant del 3,8% al 3%, segons ha explicat Salvador Guillermo, director d'Economia de Foment del Treball.  Una desacceleració que sens dubte es veu ''agreujada'' per l'absència d'un govern fort i estable que engegui un nou període de reformes estructurals. Entre aquestes reformes Foment no observa una nova reforma fiscal perquè amb les dificultats per complir amb els objectius de dèficit i la caiguda dels ingressos de l'última reforma fiscal ''no hi ha nou recorregut'' per aquesta via.  Foment considera que hi haurà ''dificultats per assolir l'objectiu de dèficit públic per aquest any''. Les dades que recull l'informe indiquen que al maig, el dèficit conjunt de les administracions públiques, excepte les administracions locals, en comptes de reduir-se s'han incrementat i han tancat el mes amb un dèficit del 2,20% del PIB, davant del 2,13% del maig de l'any passat.  En relació amb les últimes xifres disponibles del mes de juliol, els valors que presenten encara són ''més preocupants''. Així, fins el juliol el dèficit de l'Estat se situa en el 2,66% del PIB, amb un augment del 19,6% en relació amb l'any passat. Aquest empitjorament s'explica bàsicament per la caiguda forta dels ingressos, que cauen un 6,9%. Destaca la caiguda de la recaptació de l'impost de Societats, amb un 85%, que es justifica no tant per l'efecte de la reforma com per la imputació de les perdudes dels exercicis de la crisi.  L'informe de Foment destaca que l'ocupació creix amb força en el segon trimestre a Catalunya mentre que al conjunt d'Espanya s'ha frenat el ritme. Així, en termes interanuals a Catalunya es passa del 3,5% del primer trimestre al 3,4% el segon trimestre, mentre que al conjunt espanyola es passa del 3,3% del primer trimestre al 2,4% el segon trimestre.

Summary: Foment observa en el segon trimestre ''símptomes de desacceleració'' en l'economia catalana i espanyola


Un centenar de persones han mostrat aquest dilluns al vespre el rebuig al pacte a què han arribat totes les parts en el procés per la mort de Juan Andrés Benítez en una concentració a l'àgora del carrer Aurora que porta el seu nom. "És un dia dur", ha expressat Maria, de la campanya Justícia Juan Andrés, que veu el pacte com "un robatori" per "arribar a la Justícia" i que "tapa la veritat". Va ser en aquest carrer del barri del Raval on l'octubre del 2013 va tenir lloc la detenció policial que havia de ser jutjada a partir d'aquest dilluns en un causa amb vuit mossos acusats, sis dels quals s'enfrontaven a 14 anys de presó per homicidi amb dol eventual i un delicte contra la integritat moral. Els mossos han acceptat una condemna de dos anys de presó i han evitat el judici.

Summary: Desenes de persones clamen contra el pacte que ha evitat el judici per la mort de Benítez en un acte al carrer Aurora


Paluzie assegura que “si es volen garantir de debò els drets socials, l’única solució és la república catalana” ACN Barcelona.-L’ANC, la Intersindical-CSC i entitats com Universitats per la República o Súmate han celebrat aquest dimarts a la tarda una manifestació a Barcelona per reclamar “la República dels drets socials”. Centenars de persones han marxat de la plaça Urquinaona a la plaça Sant Jaume de la capital catalana corejant consignes independentistes, reivindicant la república catalana i la llibertat dels polítics sobiranistes que són a la presó. Des de l’ANC, la seva presidenta, Elisenda Paluzie, ha volgut remarcar que han organitzat aquesta mobilització per primer cop en un 1 de Maig i de la mà d’altres entitats sobiranistes per “evidenciar que si es volen garantir de debò els drets socials, l’única solució és la república catalana”. El membre del secretariat de la Intersindical Sergi Perelló, per la seva part, ha cridat a “fer for el sindicalisme a les empreses i centres públics” per poder “aturar el país un, dos, tres i els dies que faci falta” quan els catalans hagin de defensar la República i els seus drets laborals.

Summary: Centenars de persones es manifesten per la “República dels drets socials” convocats per l’ANC i la Intersindical-CSC


El ministre de Foment en funcions i secretari de l'àrea d'organització del PSOE, José Luis Ábalos, ha demanat als partits amb representació al Congrés dels Diputats que facilitin la investidura de Pedro Sánchez com a president del govern de l'Estat. En aquest sentit, ha dit que, després de les pressions rebudes per a què es convoquessin eleccions, "el poble s'ha pronunciat" i ha conclòs afirmant que el que ara caldrà veure si "aquells que en aquests mesos s'han dedicat a l'obstrucció política, si apostaran pel bloqueig". Sobre els pactes per formar govern, ha reiterat que l'aposta del seu partit és la de comptar amb Podem com a "soci prioritari", tot i que amb l'objectiu de conformar un executiu socialista amb persones independents, les quals poden "tenir més o menys simpaties amb d'altres formacions polítiques". Ábalos ha apel·lat a la "flexibilitat" per tal, ha afegit, de poder "encaixar la pluralitat" de forces polítiques que han aconseguit representació a la cambra espanyola després de les eleccions del 28-A. Per aquest motiu, ha demanat que "no es bloquegi la governabilitat" i, per tant, es faciliti la investidura de Pedro Sánchez. En aquest sentit, creu que aquelles formacions que "assumeixen i reivindiquen el paper de l'oposició" han de tenir clar que abans de poder-se situar en aquesta posició cal formar un nou executiu. El ministre de Foment en funcions ha fet aquestes declaracions abans de cloure la 30a Trobada Empresarial al Pirineu a la Seu d'Urgell. Sobre la ronda de contactes per formar govern, ha dit que es mostren "optimistes" i ha demanat als partits que "assumeixin" la representativitat que han obtingut i que prioritzin "les qüestions d'Estat" per sobre dels interessos partidistes i personals.

Summary: Ábalos demana no bloquejar la investidura de Sánchez i reitera l'aposta per un govern socialista obert a independents


L'Hospital Universitari Arnau de Vilanova de Lleida està implementant un programa pilot que consisteix en dotar d'armilles de senyalització els professionals d'infermeria que preparen la medicació dels pacients, amb l'objectiu d'evitar interrupcions i disminuir així els errors provocats per les distraccions. El projecte, que està en fase d'implementació, començarà pel servei de Pediatria i forma part del conjunt de programes que s'executen a l'hospital lleidatà per fomentar la seguretat dels pacients. Les noves armilles porten a l'esquena un text breu que demana que no es molesti els professionals que les duen perquè es troben en fase de preparació de la medicació. Aquest dimarts se celebra el Dia Mundial de la Seguretat del Pacient, centrat en les bones pràctiques als centres sanitaris. L'objectiu del projecte és dotar el personal d'infermeria del centre hospitalari d'un entorn tranquil que li faciliti la concentració durant els períodes de preparació i administració de la medicació i que, per tant, contribueixi a evitar al màxim els errors. El projecte es complementarà amb una campanya informativa i formativa adreçada a professionals, pacients i acompanyants. Aquest projecte se suma a altres que ja estan implantats a l'Hospital Universitari Arnau de Vilanova amb l'objectiu comú de fomentar la seguretat dels pacients. Entre aquests, l'hospital disposa del projecte PROA, que propicia l'ús racional dels antibiòtics; un projecte d'activació del Codi sèpsia, per reduir la mortalitat dels pacients en situació d'infecció greu; un projecte de suport a les segones víctimes, per donar suport global i organitzat als professionals que pateixin conseqüències físiques o psicològiques en relació amb els errors assistencials en què s'hagin pogut veure involucrats, entre altres.  Altres mesures relacionades amb la seguretat dels pacients passen per fomentar el rentat de mans seguint els cinc passos descrits per l'OMS, vetllar per l'aplicació de mesures de prevenció de caigudes i de lesions cutànies per pressió, propiciar la publicació i actualització dels procediments i protocols assistencials del centre, impulsar la cultura de la seguretat amb la notificació d'esdeveniments adversos, recollir suggeriments, inquietuds, queixes o propostes de professionals i usuaris, entre altres accions.

Summary: L'Hospital Arnau de Vilanova estrena armilles 'antiinterrupcions' per evitar errors durant la preparació de la medicació


Prop d'un miler de persones s'han concentrat aquest divendres a les set del vespre davant de l'Ajuntament de Berga per donar suport a la seva alcaldessa, Montse Venturós. Amb pancartes i crits d'independència i desobediència, els manifestants han donat ple suport a la batllessa el mateix dia en què els Mossos l'han detingut per ordre judicial per no haver anat a declarar en dues ocasions per haver penjat l'estelada al balcó del consistori durant les jornades electorals del 27-S i el 20-D. Venturós ha agraït el suport de la gent i ha demanat al Govern que "estigui a l'alçada i se la jugui" o bé "deixi pas a aquells que estiguin disposats a fer-ho perquè el poble hi és i l'objectiu el tenim clar". La concentració també ha comptat amb la presència de les entitats sobiranistes i diputats al Parlament com Marta Rovira, Jordi Turull i Anna Gabriel, i la presidenta del Parlament, Carme Forcadell. Montse Venturós ha rebut el suport i l'escalf de prop d'un miler de persones que aquest divendres al vespre s'han concentrat a la plaça de Sant Pere de Berga per mostrar-li el seu suport. Algunes de les personalitats polítiques que també s'han pogut veure a la plaça són els diputats Marta Rovira, Joan Tardà, Jordi Turull i Anna Gabriel, així com també l'alcaldessa de Badalona, Dolors Sabaté, i la presidenta del Parlament, Carme Forcadell.  Durant el seu discurs, l'alcaldessa de Berga ha volgut agrair el suport ciutadà i institucional que ha rebut en un dia que ha titllat "d'estrany i desagradable", però al mateix temps "emocionant i d'esperança perquè notes que tot allò que estem fent val la pena". Venturós ha expressat que vindran més situacions com la que ella ha viscut aquest divendres i, per això, considera que "és vital que tots estiguem convençuts d'arribar fins el final" i de "no arronsar-nos ni rebregar-nos perquè només així aconseguirem l'alliberament del poble". "Si per obeir la veu del poble hem de desobeir la veu de l'estat espanyol que tinguin clar que ho continuarem fent", ha reblat.  D'altra banda, Venturós també veu important que l'estratègia de la desobediència "no la prenguem només els càrrecs a nivell important, sinó que s'ha de cercar una estratègia col·lectiva i tard o d'hora l'haurem d'assumir tots". Per això, ha demanat al Govern que "estigui a l'alçada de les circumstàncies" i "se la jugui o deixi pas a aquells que estiguin disposats a fer-ho, perquè el poble hi és, l'objectiu el tenim clar i només depèn de nosaltres".  La batllessa ha volgut finalitzar la seva intervenció amb les paraules del berguedà Antoní Massaguer: "Per vèncer cal anar-hi, anar-hi i anar-hi".  Jordi Cuixart, a l'Estat: "No tenen prou recursos per aturar la voluntat del poble" Una de les personalitats que ha participat dels discursos que s'han fet a la plaça Sant Pere és el president d'Òmnium Cultural, Jordi Cuixart, que ha volgut mostrar el seu suport a Venturós, però també a tots aquells "represaliats". Cuixart ha llançat un missatge "clar, serè i tranquil" a l'estat espanyol i els ha dit que "no tenen prou recursos, ni materials ni econòmics, ni prou presons, per aturar la voluntat del poble de Catalunya". A més, Cuixart també els ha etzibat que "no reneguem ni renegarem mai del 9-N, defensarem amb ungles i dents la legitimitat del Parlament de Catalunya en decidir allò que cregui convenient; trencarem tants ous com faci falta perquè ens volem menjar les truites que vulguem; i penjarem tantes senyeres i estelades als nostres balcons com els conciutadans ens demanin".  De la seva banda, el vicepresident de l'AMI, Jordi Gaseni, ha mostrat el suport a Venturós de part de tots els alcaldes del país i ha assegurat que "aquest és el procés de les nostres vides i estem preparats per arribar on calgui per defensar les nostres llibertats democràtiques i institucionals". Des de l'ANC, Manel Escobet ha assegurat que l'estratègia del govern espanyol és "fer-nos enfrontar entre nosaltres", però ha manifestat que "no caurem en la temptació".  Marta Rovira i Jordi Turull, al costat de l'alcaldessa de Berga  Els diputats de Junts pel Sí al Parlament, Marta Rovira i Jordi Turull, han assistit també aquest divendres a l'acte de suport a Montse Venturós. D'una banda, Rovira ha deixat clar que "serem a totes les places que faci falta per defensar les llibertats democràtiques del país i els mandats democràtics fins al final". "Només hi ha una manera d'arribar fins al final, que és la unitat d'acció per defensar des de cada plaça i institució el mandat democràtic que ens ha de permetre fer un referèndum i guanyar la llibertat del país", ha apuntat la també secretària general d'ERC. De la seva banda, Jordi Turull ha denunciat que "cada cop més l'estat espanyol està perdent els papers i ensenya tics més antidemocràtics". Davant d'això, creu Turull, "cal una resposta i tot el suport a l'alcaldessa de Berga, i si l'Estat pensa que ens atemorirà, que tingui clar que això d'avui és un revulsiu per fer-ho abans i millor". El president del grup parlamentari de Junts pel Sí també ha volgut aclarir que "no caurem en la trampa que ens vol portar l'Estat que ara ens barallarem Junts pel Sí i la CUP perquè l'objectiu és tant potent que no ens distraurem pel missatge".

Summary: Prop d'un miler de persones es concentren a Berga per donar suport a Montse Venturós


L’acusat d’abusar sexualment d’un menor a Vila-seca (Tarragonès) el 31 de desembre de l’any passat ha negat els fets en el judici que s’ha celebrat aquest dijous a l’Audiència de Tarragona. Gregorio C.G., de 50 anys i amb tres antecedents per abusos sexuals a menors, ha assegurat que aquell dia no va sortir de casa. Segons la fiscalia, l’acusat va veure un nen de set anys a la zona d'aparcament del basar Market Home que esperava que el seu pare acabés de comprar. Des d’uns matolls que hi havia al costat del local, va començar a cridar el menor mentre li ensenyava una moneda i li va dir que si li feia un petó als genitals li donaria cinc cèntims. Posteriorment i davant la negativa del nen, l’home el va agafar de la mà, el va obligar a tocar-li les seves parts íntimes i es va situar darrere seu mentre es fregava contra la seva esquena i li realitzava tocaments per tot el cos per damunt de la roba. La fiscalia ha rebaixat la petició de presó de vuit a sis anys per un delicte d’abusos sexuals perquè l’individu pateix una discapacitat intel·lectual lleu.

Summary: L’acusat d’abusar sexualment d'un nen de 7 anys a Vila-seca diu que aquell dia no va sortir de casa


Janet Sanz es compromet a estudiar quines qüestions cal "ajustar" perquè generin "menys inconvenients" als ciutadans ACN Barcelona.-La tinenta d'alcaldia d'Ecologia, Urbanisme i Mobilitat de l'Ajuntament de Barcelona, Janet Sanz, ha celebrat aquest dilluns la posada en marxa de la prova pilot de la superilla del Poblenou. "Ens dóna l'oportunitat de provar, assajar i, sobretot, generar el debat que l'espai públic és nostre i hem de pensar com el volem ocupar", ha expressat. Sanz ha qüestionat la planificació de les ciutats que donen prioritat a una "mobilitat determinada" i ha advocat perquè els carrers no siguin només un "lloc de pas, sinó un lloc d'estada i de vida". La iniciativa, però, ha generat força controvèrsia al veïnat i és per això que la cinquena tinenta d'alcaldia ha assegurat "entomar" totes les propostes i "ajustar-les" perquè generin "menys inconvenients" als veïns.

Summary: L'Ajuntament celebra que la superilla "reobri"


El delegat del Govern a les Terres de l'Ebre, Xavier Pallarès, ha respost les crítiques per l'eliminació dels punts de guaita contra els incendis forestals argumentant que la tasca dels vigilants no era prou efectiva i que, d'altra banda, la Generalitat ha ofert als afectats la possibilitat de contractar-los de forma permanent. La decisió, ha justificat, es basa en el contingut dels informes emesos pels Bombers i de  Forestal Catalana. Pallarés ha negat que es destrueixin llocs de treball i ha explicat que, d'acord amb els sindicats, s'ha ofert els afectats a integrar-se a la plantilla del GEPIF, el cos del Departament d'Agricultura especialitzat en tasques de prevenció, per passar de treballar dels tres mesos actuals a tot l'any. "L'any passat, dels 545 avisos els guaites només van alertar d'un incendi", ha adduït Pallarés, que en tot moment s'ha escudat el criteri "totalment tècnic" dels informes per justificar la supressió dels guaites. En aquest sentit, ha indicat que els Bombers haurien apostat per fer prevaldre els vols en helicòpter, com a mesura més efectiva en detriment de la vigilància directa per part dels guaites. També hauria pesat, en el cas de l'informe de Forestal Catalana, la necessitat d'efectuar inversions per millorar els actuals punts de guaita, en cas de mantenir-los, perquè actualment "no compleixen les condicions". Actualment, les Terres de l'Ebre hi ha punts de guaita al cim de Caro, el Negrell i el Tossal d'en Grilló als Ports; a Punta Alta, a la serra de Pàndols; a Cerro Gordo, a la serra de Godall i a la Creu de Santos, a la serra de Cardó i la serra de Llaveria. La decisió de la Generalitat de substituir els nou guaites que vigilen des d'allí durant els mesos d'estiu per videocàmeres ha topat amb l'oposició dels quatre consells comarcals i diversos ajuntaments de les Terres de l'Ebre. Contràriament a l'opinió del delegat del Govern, aquesta setmana han fet públic un manifest reivindicant l'efectivitat d'aquest personal per detectar incendis i ajudar els equips d'extinció a arribar-hi de pressa.  Proposen que, en lloc de plantejar substituir els guaites per càmeres de vigilància, s'aposti per complementar la seva feina amb l'ajuda de les tecnologies. Segons el mateix manifest dels consells ebrenc, els llocs de treball actuals són especialment necessaris en una zona amb poca densitat de població i on la cobertura telefònica és deficitària, per la qual cosa les trucades als 112 no són una garantia per alertar dels incendis. Pallarés, en canvi, ha negat que s'estiguin destruint llocs de treball. Ha recordat que els afectats tenen contractes fixes discontinus de tres mesos treballant per l'administració i que, segons un acord amb els sindicats, ara se'ls ha ofert feina durant tot l'any. Passarien a formar part com a funcionaris del Grup Especial de Prevenció d'Incendis Forestals (GEPIF), el cos del Departament d'Agricultura que es dedica a tasques de prevenció com neteges de bosc o obertura i manteniment de pistes i senderes.  "Preferim contractar-los dotze mesos en comptes de tres perquè faci prevenció", ha assegurat, més enllà que alguns puguin rebutjar l'oferta perquè només treballaven la temporada d'estiu i volen conservar altres ocupacions la resta de l'any. Segons ha apuntat, la contractació formal no s'ha pogut fer encara efectiva per la crisi del coronavirus però es formalitzarà pròximament amb la represa de tota l'activitat administrativa.

Summary: El delegat del Govern a l'Ebre replica que els guaites forestals no són efectius i que se'ls ha ofert feina tot l'any


El mercat Compra Pagès és la novetat d'enguany del Mercat Medieval de Vic que se celebrarà a la capital d'Osona del 5 al 8 de desembre. Es tracta d'una nova oferta comercial situada a la zona de les adoberies que reunirà un vintenta de productors agroalimentaris de la comarca que faran venda directa del seus embotits, cerveses artesanals, vi, formatges o pastisseria artesanal. Una altra de les novetats seran els combats medievals que tindran lloc diumenge i dilluns on els participants lluiran vestimenta real amb cascs de vuit quilos i armadures de més de 30. El regidor de Fires i Mercats, Benjamí Dòniga, ha explicat que des de l'àrea es plantegen dur a terme un estudi d'impacte econòmic de la fira. El regidor tampoc ha descartat estudiar la possibilitat d'ampliar els expositors en una seixantena de parades, enguany n'hi ha 363.  El Mercat Medieval de Vic arriba als 20 anys de vida consolidat com una de les cites més importants de la ciutat des del punt de vista turístic i comercial. Així, durant quatre dies, el nucli antic de Vic es traslladarà 800 anys enrere i s'omplirà de parades de tot tipus de productes i artesanies, cercaviles musicals, teatre de carrer i un ampli ventall d'activitats per recrear la vida quotidiana de l'època. A les novetats del mercat Compra Pagès i els combats medievals, també s'hi suma una iniciativa sostenible de reciclatge de gots i la possibilitat de visitar l'exposició 'Viatjar a l'Edat Mitjana' del Museu Episcopal de Vic. La xifra d'expositors, 363, és similar a la dels darrers anys. Joieria, cremes, ungüents, articles de decoració, jocs de taula fets a mà, embotits, formatges, pastisseria, conserves i xocolata són alguns dels productes que s'hi podran trobar. La majoria d'expositors provenen de Catalunya, però també hi ha expositors de la resta de l'Estat, Portugal i França. Les parades estaran obertes durant els quatre dies de mercat des de les 10 del matí fins a les 8 del vespre.  La recreació dels oficis medievals és un altre dels clàssics del mercat. Les parades i demostracions dels mestres artesans estaran ubicades a les adoberies. També en aquesta zona s'hi durà a terme l'exhibició d'aus rapinyaires com àguiles, falcons, voltors i mussols. Pel que fa a les ubicacions, el regidor de Fires i Mercats, Benjamí Dòniga, ha explicat que el zoco àrab que en els últims anys s'instal·lava a la Plaça Gerbert d'Orlach s'ubicarà al Parc Jaume Portell, i el tir amb arc passarà a les adoberies.  L'Assalt de l'Altarriba L'activitat cultural per excel·lència del mercat des dels seus inicis ara fa tres anys és 'L'Assalt de l'Altarriba', un recorregut teatral per set espais emblemàtics de la ciutat que recrea un fet històric que va tenir lloc a la ciutat de Vic el 1275. A l'obra, escrita per la dramaturga Montse Albàs amb l'assessorament de la historiadora Eli Collelldemont, hi participen una cinquantena de d'actors, dirigits pel director Pep Simon, que interpreten més d'un centenar de personatges.  Simon ha destacat que enguany s'ha posat molt èmfasi en la caracterització dels personatges, cosa que donarà força a la història. Les set escenes de l'obra es podran veure cada dia repartides durant tota la jornada, tres al matí i quatre a la tarda. Tot i que la història és la mateixa, el director ha explicat que cada any s'intenta que l'obra sigui "una mica diferent" amb la incorporació de noves trames. Pep Simon ha explicat que enguany el final serà "menys teatral i més festiu". Pel que fa al pàrquing, se n'habilitarà un a la zona de la Calla amb un preu únic per tot el dia de cinc euros. Les principals zones d'aparcament gratuït són a El Nadal, Avinguda Olímpia i l'Era d'en Sellés.

Summary: La 20a edició del Mercat Medieval de Vic incorporarà un mercat de productors que fan venda directa


El diputat de Compromís Joan Baldoví ha situat entre les prioritats de la coalició per negociar una possible investidura de Pedro Sánchez que els socialistes es comprometin a millorar el finançament del País Valencià, reformar el reglament del Congrés i derogar lleis aprovades pel PP com la reforma laboral, la LOMCE, l’anomenada ‘llei mordassa’ o la llei de reforma elèctrica. En declaracions a Onda Cero, recollides per l’ACN, i preguntat sobre si el referèndum a Catalunya és una ‘línia vermella’, Baldoví ha dit que entre l’agenda de Compromís no es troba aquesta qüestió. Sobre unes hipotètiques noves eleccions, el diputat de Compromís s’ha mostrat partidari de negociar perquè “als ciutadans no se’ls hi pot dir t’has equivocat i has votat malament, esperen que ens entenem”. En aquest sentit, ha assegurat que Compromís “posarà tota la carn a la graella per entendre’ns”.   Joan Baldoví ha estat entrevistat després que els quatre diputats de Compromís es desvinculessin dimarts de Podem i registressin una petició de grup propi al Congrés. Baldoví ha reiterat que hi havia un protocol signat davant notari que establia que si la Mesa, interpretant el reglament de manera restrictiva, no donava el grup parlamentari existia per escrit el compromís de recórrer als tribunals. “El que hem fet és arribar fins el final en aquell que havíem signat i compromès davant l’electorat”, ha afegit, tot indicant que si no es registrava la petició no es podia recórrer després al TC. Sobre la decisió dels altres cinc membres de la candidatura de continuar a Podem, el diputat de Compromís ha manifestat que no té ressentiment, ha assenyalat que entén que hi ha legitimitat perquè emprenguin altre camí i s’ha mostra convençut que podran coincidir en un futur.  Preguntat si aquesta coincidència serà tornant de nou a Podem un cop la Mesa revoqui la petició, Joan Baldoví ha remarcat que és una decisió que hauran de prendre els òrgans de govern de la coalició Compromís, que va anunciar dimarts que reuniria la seva executiva per decidir què fer.

Summary: Baldoví assenyala que el referèndum no està a l’agenda de Compromís per donar suport Pedro Sánchez


Seria la primera vegada que un centre sanitari incorpora un androide d'aquest tipus a l'entorn assistencial ACN Manresa.-La Fundació Althaia estudia la possibilitat d'adquirir un robot que pugui resoldre dubtes, facilitar informació o acompanyar als usuaris pel centre hospitalari. Professionals de la institució sanitària han participat aquest dimarts en una formació amb un androide d'última generació on han analitzat les possibilitats que podria tenir en l'entorn assistencial. "La idea és veure en què ens pots ajudar però, en cap cas, busca substituir a les persones", explica Bartomeu Ayala, cap de Formació de la Fundació Althaia. El robot que s'estan plantejant utilitzar pot parlar una vintena de llengües i és capaç d'interaccionar amb les persones i expressar emocions. L'androide Pepper és el que s'anomena un robot de protocol. La jornada celebrada aquest dilluns a l'Hospital de Sant Joan de Déu de Manresa ha servit perquè els professionals suggerissin algunes funcions que podria dur a terme el robot en un centre sanitari. "Podria acompanyar al pacient a la sala d'espera, facilitar informació, resoldre dubtes que puguin tenir", sintetitza Ayala. "És algú que no es cansarà mai, amb molta paciència; que podria entrar en zones aïllades", afegeix Pere Barnola, de l'empresa Idntt, encarregada de la formació feta amb Althaia. La seva capacitat de reconeixement facial també permet que pugui esdevenir una eina estadística, ja que pot recollir dades com la tipologia d'usuari o el temps d'espera sense haver de demanar a ningú. el robot té un cost de 17.000 euros El robot costa uns 17.000 euros en la seva versió més bàsica. Segons explica Barnola ja s'està utilitzant en altres sectors com l'hoteleria i l'hostaleria però no en l'àmbit sanitari. Pot fer trucades, reconèixer a persones, avisar quan arribi un client, entre d'altres.  "Estem treballant per poder trobar sortides en ell més enllà de l'oci", afegeix. En aquests moments, als Estats Units, sí que s'estan emprant androides d'aquest tipus en alguns hospitals "per acompanyar als infants en el procés de la malaltia o en la recepció", afirma Barnola, però no al territori espanyol. Així, en cas que Althaia finalment optés per adquirir-lo, es convertiria en el primer centre hospitalari en tenir un robot d'aquest tipus.

Summary: La Fundació Althaia estudia incorporar un robot per donar suport als pacients


Un home de 37 anys ha mort aquest dimecres en un accident amb un motocultor a Balaguer. Els fets han tingut lloc a un quart de deu del matí en una finca privada situada a l'entorn del camí de la Safyc o també conegut com a camí vell de Vallfogona. Fins al lloc dels fets s'hi ha desplaçat una dotació dels Bombers i diverses patrulles dels Mossos d'Esquadra que estan investigant com s'ha produït el sinistre.

Summary: Mor un home de 37 anys en un accident amb un motocultor a Balaguer


L'Ajuntament de Barcelona ha rebaixat a dos quarts de cinc de la tarda el pla d'emergències per fortes ventades a la fase d'alerta davant la millora de les condicions meteorològiques. La fase d'emergència del pla s'havia activat a les 11.40h davant les fortes ratxes de vent a la capital catalana i l'increment de les actuacions dels bombers. A Barcelona hi ha hagut setze persones ferides lleus a causa del vent intens, que ha provocat la caiguda d'arbres, tendals i problemes a les cobertes. També s'han hagut de tancar parcs i jardins de la ciutat i s'ha prohibit l'activitat a l'aire lliure en els seus equipaments educatius i esportius durant la forta ventada. Per la seva banda, Protecció Civil també ha desactivat l'alerta del pla Procicat però manté la recomanació de prudència en activitats a l'aire lliure. El telèfon d'emergències 112 ha rebut fins a les quatre de la tarda un total de 422 trucades per incidències relacionades amb el fort vent com per exemple branques i arbres caiguts a la via. La gran majoria dels avisos s'han rebut des del Barcelonès i, concretament, des de la capital catalana. També, els Bombers de la Generalitat han rebut 94 avisos de les 10h a les 16h. Aquest matí s'ha hagut de tallar la C-35 a Vilalba Sasserra (Vallès Oriental) en els dos sentits per caiguda d'objectes a la via, i a Premià de Mar un arbre de grans dimensions ha caigut sobre dues finques. Per això, s'ha hagut de tallar l'accés al carrer i als habitatges. A Barcelona, els bombers de la ciutat han hagut de fer més de cent sortides per la caiguda de branques la via pública, com per exemple al Passeig Valldaura, on un vianant ha rebut l'impacte d'una d'elles. La línia de Ferrocarrils entre Barcelona i el Vallès també ha quedat tallada a la circulació en sentit descendent per la caiguda de branques a la via, al voltant de les dues del migdia, entre el Peu del Funicular i Sarrià.  Com a mesura de precaució, l'Ajuntament de Barcelona ha ordenat els seus parcs i jardins i ha demanat a l'Institut Municipal de Barcelona Educació i l'Institut Barcelona Esports que prohibissin les activitats a l'exterior. És el cas, per exemple, del Parc de la Ciutadella, que ha tancat els seus accessos, excepte el de l'Estació de França ja que avui hi ha activitat parlamentària al Parlament, i també del Parc Güell. Aquestes mesures s'han mantingut fins que ha baixat la intensitat del vent, tot i que s'ha seguit recomanant la precaució en totes les activitats a l'aire lliure. Com a cops de vent destacats, se n'ha registrat un de 71 quilòmetres per hora a l'observatori meteorològic del Raval.

Summary: Barcelona rebaixa a alerta el pla d'emergència per fortes ventades


L'Ajuntament de Sarrià de Ter (Gironès) ha presentat al•legacions a la renovació de l'autorització ambiental de la fàbrica de paper Hinojosa. El consistori ha agrupat les darreres queixes veïnals perquè el Departament de Territori de la Generalitat tingui constància "del malestar del municipi" i pugui "reconsiderar la proposta de resolució". L'alcalde, Narcís Fajula, ha explicat que durant l'hivern no hi ha "tanta incidència de pudors" al municipi, però creu que cara als mesos estivals la situació pot empitjorar "coincidint amb la pujada de temperatura". També confia que l'empresa respecti el Pla de Sorolls i el d'Olors, i de cara al setembre disposi de totes les mesures necessàries per eliminar definitivament les molèsties. Després que la Generalitat donés llum verda a la resolució provisional per renovar l'autorització ambiental de la paperera Hinojosa de Sarrià de Ter, l'ajuntament del municipi ha decidit presentar al·legacions. Aquest dimecres al matí els membres del consistori, acompanyats d'altres representants municipals, han presentat un seguit d'al·legacions al Departament de Territori i Sostenibilitat perquè vegi que el malestar dels veïns persisteix. Així ho ha explicat l'alcalde del municipi, que ha recordat que es tracta d'una problemàtica que ja fa tres anys que dura, subratllant que des de l'ajuntament "s'ha intentat fer tot el possible" per mitigar "les pudors i els sorolls que genera la fàbrica". La darrera de les propostes ha consistit en demanar als habitants afectats que presentessin les seves queixes per tal de poder-les agrupar i presentar en un sol document. "Només en els darrers dos mesos n'hem recollit una vintena" ha apuntat Fajula. A partir d'aquestes al·legacions el consistori espera que no passi el mateix que en la darrera ocasió, quan la Generalitat va desestimar aquelles que reclamaven el tancament preventiu de la planta o la seva clausura per la proximitat amb habitatges. L'informe d'aprovació inicial -que va passar per la Ponència Ambiental– va concloure que aquestes mesures no eren pertinents, però va instar la paperera a "desenvolupar un pla per minimitzar les pudors i els sorolls, així com complir amb les condicions fixades a les ordenances municipals". Des de l'ajuntament volen que "es reconsideri la proposta de resolució" perquè sigui "el màxim de restrictiva possible". L'alcalde ha demanat al Departament que "acabi de posar en valor" tota la documentació que han presentat i que "obligui a l'empresa" a complir amb rigor la normativa que s'imposi. Preocupació pel periode estival Un dels fets que més inquieta els veïns és precisament l'arribada del bon temps. Segons ha explicat el batlle de Sarrià de Ter "quan fa fred baixa la incidència de les olors", però en pujar les temperatures "aquestes s'accentuen". Una situació que afronten per tercer any consecutiu i que esperen que es pugui solucionar de manera imminent. Dins del Pla de les Olors del municipi, de cara al mes de juny s'ha fixat el termini perquè la paperera pugui implementar una sèrie d'elements per frenar les pudors que genera.  A partir del setembre Hinojosa haurà de disposar de totes les mesures necessàries per eliminar definitivament les molèsties. Si no es fa, l'ajuntament ha subratllat que es posaran sancions i, si no es troba una solució, es portarà el litigi al camp judicial. Pel que fa al Pla de les Olors, Narcís Fajula ha admès que s'ha arribat a un punt de trobada i que l'empresa "està complint amb l'ordenança".

Summary: L'Ajuntament de Sarrià de Ter presenta al·legacions a la renovació de l'autorització ambiental d'Hinojosa


Seat ha anunciat aquest dilluns al matí des del Mobile World Congress que el primer vehicle elèctric de la companyia sortirà al mercat el 2019. El cotxe, que s'anomenarà eMii, tindrà una autonomia de 150 quilòmetres i una velocitat màxima de 130 quilòmetres per hora, amb un sistema de càrrega ràpida de 30 minuts. La companyia ha escollit Barcelona per començar a fer les primers proves amb prototips. Així, una flota de deu models estaran a disposició dels treballadors del Barcelona Tech City, al Palau de Mar, a partir de l'abril. El president de Seat, Luca de Meo, ha fet aquest anunci durant la seva visita al saló, en què també ha avançat que el nou centre d'innovació de la matriu s'instal·larà a la seu de Palau de Mar. Seat ha desvetllat al Mobile World Congress (MWC) la visió de la companyia sobre el futur de la conducció en un ecosistema digital, que facilita una nova relació entre el cotxe, l'usuari i l'entorn. El president de Seat ha presentat aquest dilluns en roda de premsa les principals novetats de la companyia en l'àmbit de la connectivitat i ha anunciat que els vehicles de la marca incorporaran aquestes innovacions a partir del 2018 i 2019.  Previsions de trànsit a temps real, recomanacions de ruta (restaurants, botigues, serveis, etc..) o suggerències en funció de modificacions a l'agenda del conductor són algunes de les novetats que Seat ha presentat al congrés. Després de configurar les seves preferències al mòbil, els visitants poden pujar a un simulador que els permet experimentar com serà la conducció del futur. Destaca un assistent predictiu que ajuda el conductor a optimitzar el temps, anticipar les necessitats i oferir ajuda automàticament. "L'objectiu de Seat és avançar i ser líder en tecnologies que permetin oferir una experiència fàcil, connectada i personalitzada. Les tecnologies que avui presentem tenim previst que s'incorporin als nostres models a partir dels anys 2018-2019", ha anunciat De Meo. Novetats tecnològiques Entre les novetats presentades s'inclou el concepte ampliat de navegació predictiva, a temps real, que prevé els embussos abans que es formin i busca alternatives. "Passem de mitjana 2,5 anys de la nostra vida al volant. A hora punta, a més, el temps de conducció a Barcelona pot incrementar-se fins a un 50%. La navegació predictiva pot ajudar a solucionar aquest problema, però els sistemes de navegació encara no ho saben", ha afirmat De Meo. Els sistemes amb els quals treballa la companyia creuaran les dades de trànsit amb, per exemple, les hores de sortida i entrada de les escoles, el tràfic previst davant la celebració de grans esdeveniments o les conducions meteorològiques. Fins que aquestes funcions es facin realitat, llançarem el Seat Dongle, que estarà al mercat la segona meitat de l'any. El Dongle és un dispositiu que permet a vehicles no preparats suporotar tecnologies digitals amb l'objectiu que puguin accedir a serveis de connectivitat d'última generació. Gràcies a una connexió OBD (On Board Diagnosis port), el Dongle extreu informació del cotxe de manera segura i envia a l'smartphone per poder interactuar amb el vehicle a través d'una aplicació.  Metropolis:Lab Barcelona, en el Pier01 Un dels nous espais que, des de Seat, investigarà sobre mobilitat serà el Metropolis:LAb Barcelona, el sisè centre internacional d'investigació del grup Volkwagen (que ja compta amb cinc IT-Labs a Wolfsburg, Berlín, Múnich i San Francisco) i que serà dirigit per Seat.  Segons ha anunciat De Meo, es posarà en marxa el mes d'abril. "El Metropolis:Lab Barcelona s'ubicarà al Pier01, seu de Barcelona Tech City i lloc idoni per a nosaltres, ja que ens permet estar a prop de l'ecosistema innovador i emprenedor de la ciutat i estrènyer la col·laboració i les aliances amb Barcelona", ha assegurat el president de la companyia.  Durant el primer any, hi treballaran 23 especialistes entre enginyers, desenvolupadors i científics de dades. Crearan software i algoritmes relacionats amb serveis de mobilitat a partir de dades obtingudes del vehicle a la ciutat de Barcelona, com l'Smart City i dels moviments dels vianants. L'equip del Metropolis:Lab Barcelona s'ampliarà els propers anys fins assolir una plantilla de 50 professionals.

Summary: Seat anuncia al MWC que el primer vehicle elèctric de la companyia sortirà al mercat el 2019


Catorze hores ininterrompudes de música de cambra de Beethoven serviran aquest dissabte per donar el tret de sortida al Festival Beethoven250, un cicle que L'Auditori ha teixit amb més de 60 obres, 37 concerts, 500 artistes i xerrades per repassar "l'inabastable" llegat de geni de Bonn. Amb motiu del 250 aniversari del seu naixement, la marató estarà composta per nou concerts que començaran a les 10 h interpretats per destacades formacions arrelades a Catalunya. Es tracta d'un projecte "molt ambiciós" i "insòlit", segons ha dit el director de L'Auditori, Robert Brufau, que serà gratuït i permetrà al públic entrar i sortir de la Sala 2. Aquesta és la primera activitat d'un festival que busca fer dialogar una seixantena de simfonies de Beethoven amb obres contemporànies creades amb motiu d'aquesta efemèride.

Summary: Una marató "insòlita" de catorze hores de música engegarà el Festival Beethoven250 a L'Auditori


L’Escola de Mitjans Audiovisuals de Barcelona (EMAV) es traslladarà a l’inici d’aquest curs escolar a l’antiga fàbrica de Can Batlló, al barri de la Bordeta (Sants-Montjuïc), cosa que permetrà ampliar la capacitat de l’equipament fins als 600 usuaris, entre estudiants dels cicles formatius i participants en altres activitats. En aquest sentit, la comissionada d’Educació, Maria Truñó, ha destacat la millora qualitativa que suposarà l’estrena del nou edifici i ha explicat que permetrà “reforçar la oferta d’educació postobligatoria”, en la qual ha considerat que “hi ha un dèficit històric de places públiques”. El nou edifici, que serà enllestit en els propers dies, compta amb 5.460 metres quadrats i la seva posada en funcionament ha suposat una inversió municipal de 12,9 milions d'euros. La instal·lació, ubicada al Bloc 7 de l'antiga fàbrica, un dels més grans, compta amb un gran espai central amb dos nivells que allotgen la major part d'espais per a aules i administració. Entre d'altres, l'edifici comptarà amb una mediateca, despatxos, espais polivalents, una sala d'actes, un estudi de fotografia, un plató de televisió, locutoris de ràdio i un estudi de so. A més, a la nova instal·lació també s'hi ubicarà una sala d'actes, amb capacitat per a 288 persones, que a més de ser destinada per a usos educatius, també està pensada per ser utilitzada per les entitats del barri i del districte. Així mateix, el regidor del districte de Sants-Monjuïc, Marc Serra, ha manifestat la intenció de l'Ajuntament de "convertir Can Batlló en un nou pol d'equipaments i d'espais verds" per als ciutadans dels barris de la Bordeta, Sants i Hostafrancs. Per altra banda, el regidor també ha explicat que la rehabilitació de l'espai de Can Batlló, impulsada arran de les "constants reivindicacions" dels veïns de la Bordeta, s'ha fet de forma "respectuosa amb la memòria col·lectiva del barri i amb l'estètica de la fàbrica, sense renunciar a les millores que requereixen els temps actuals". En aquest sentit, la reforma ha respectat la façana de l'edifici i ha incorporat sistemes per fer-lo més sostenible, com ara plaques fotovoltaiques o sistemes d'il·luminació amb tecnologia 'led'.

Summary: L’Escola de Mitjans Audiovisuals de Barcelona es trasllada i començarà el curs a l’antiga fàbrica de Can Batlló


Es mostren obres de l'artista Luigi Masecchia i les creades en tallers per joves i per persones en situació d'atur  ACN Barcelona.-L'exposició '81.203 xapes en mostra' s'ha inaugurat aquest divendres al Palau Macaya i forma part dels projectes Tappost i Barcelona que s'ha dut a terme a escoles i a entitats socials i que ha inclòs una campanya de sensibilització i recollida de xapes metàl·liques dirigides a bars i restaurants de Barcelona. De fet, Tappost pretén fomentar la presa de consciència ambiental a través de la recollida de xapes d'ampolles i la seva transformació en obres d'art. A la mostra s'exposen obres, on es poden veure imatges fetes per xapes de persones o personatges coneguts, de l'artista Luigi Masecchia i les creades en tallers per joves i per persones en situació d'atur. Es pot visitar aquest divendres al Palau Macaya i després al taller Chroma al carrer escudellers.  En declaracions a l'ACN, Roberta Lacoletti, coordinadora de Projectes – Proyecto Barcelona, ha explicat que per la mostra s'han reutilitzat residus com són les xapes metàl·liques de les ampolles que es desusen i que tenen un gran component estètic. "El que s'ha fet és animar als participants a que ells mateixos fossin els impulsors d'una campanya de conscienciació de bars i restaurants". "És un gest de respecte cap al medi ambient", ha apuntat.

Summary: L'exposició '81.203 xapes en mostra' s'inaugura al Palau Macaya per fomentar la consciència ambiental


Scotland Yard ha confirmat una cinquena víctima mortal arran de l'atemptat terrorista d'aquest dimecres a Londres i ha elevat el nombre de ferits a 40. Entre les víctimes mortals hi ha un policia, l'oficial Keith Palmer, de 48 anys, que hauria mort després de ser apunyalat pel presumpte terrorista, que també ha mort després de ser abatut per agents armats. Les altres tres víctimes i els 40 ferits s'haurien produït quan el mateix agressor hauria envestit un vehicle contra la multitud que creuava el pont de Westminster, als voltants del Parlament britànic.

Summary: La policia confirma 5 morts a l'atemptat de Londres i eleva el nombre de ferits a 40


Grífols va guanyar 114 MEUR en el primer trimestre del 2019, un 20,2% menys que en el mateix període del 2018 quan es van assolir els 143,4 MEUR. En un comunicat a la Comissió Nacional del Mercat de Valors (CNMV), la farmacèutica ha assegurat que els resultats del primer trimestre demostren els "importants esforços realitzats en totes les divisions, especialment en la de Bioscience". L'Ebitda (beneficis abans d'interessos, impostos, depreciacions i amortitzacions) va augmentar un 2,7% passant del 297,4 als 305 MEUR. La companyia ha destacat l'"elevat creixement" dels ingressos, situant la xifra de negoci en 1.1556,8 MEUR, el que suposa un augment del 13,1% en comparació amb els 1.023 MEUR del mateix període del 2018. La divisió de Bioscience, dedicada a hemoteràpies, va ingressar la major part dels diners, 915.615 milions, un 79,2% del total. Aquesta àrea va registrar un augment del 13,4% en comparació amb el mateix període de l'any anterior. La companyia ha explicat que la forta demanda d'immunoglobulina als EUA i en països de la Unió Europea (UE), l'augment del seu preu en determinats mercats i l'impuls de les immunoglobulines hiperimmunes "han estat les principals palanques de creixement de la divisió".  L'àrea de Diagnòstic va ingressar 165.481 MEUR (0,3% més), la d'Hospital 30.496 MEUR (11,6% més), la de Bio Supplies va doblar els ingressos arribant als 51.522 MEUR i 5.063 provenien d'altres àrees.  La inversió total neta del període en I+D+i va créixer fins als 89,3 MEUR, el que suposa un augment del 21,5% i un avenç fins als 7,7% dels ingressos. La companyia va destinar també 64,9 MEUR a inversions productives.  El resultat financer  puja fins als 82 MEUR i inclou l'impacte per l'evolució dels tipus d'interès i el canvi de normativa comptable relacionada amb el nou tractament d'arrendaments, que afecta per exemple als centres de donació de plasma. Amb tot el benefici net va ser de 114 MEUR.  D'altra banda, el deute financer es va situar en 5.906 MEUR i la ràtio de deute financera neta sobre l'Ebitda en 4,78 vegades. La companyia ha apuntat que la gestió d'aquest deute "continua sent una prioritat i s'espera una reducció d'aquesta ràtio en els propers trimestres".  Els consellers delegats de Grífols Raimon Grífols i Víctor Grífols, han explicat que les inversions estratègiques destinades a incrementar l'obtenció de plasma i la sòlida demanda d'hemoderivats permeten a la companyia "continuar creixent i consolidant la posició de lideratge al mercat". "Hem pogut destinar majors inversions a I+D+i i a màrqueting i vendes per seguir posicionant Grífols com a empresa líder", han manifestat. A més, han destacat l'assaig clínic contra l'Alzheimer Ambar, l'acord de col·laboració i llicència amb Rigel Pharmaceuticals i l'aliança estratègica amb Shanghai RAAS a la Xina per posar de manifest l'"estratègia de creixement sostenible i visió a llarg termini".

Summary: Grífols guanya 114 MEUR el primer trimestre del 2019, un 20% menys que el 2018


La Corporació assegura que totes les seves àrees analitzaran el protocol , sobretot les relacionades amb el tractament de la informació ACN Barcelona.-RTVE va aprovar el passat 31 de gener una nova normativa dins dels sistemes d'informació que permet a la direcció supervisar els correus electrònics i l'accés a Internet dels treballadors amb la finalitat d'evitar atacs de 'ciberseguretat'. A més, per al desenvolupament de la norma "s'estableix un protocol d'actuació que permet assegurar un procés d'aplicació que garanteixi els drets fonamentals", incloent els recollits per l'Estatut de la Informació. Els periodistes han denunciat que aquestes mesures poden vulnerar el secret professional que empara la informació i també es posa en perill la confidencialitat de les fonts. Aquest dijous, la Corporació ha anunciat en un comunicat que acorda posposar els efectes de la normativa fins a l'aprovació d'un protocol d'actuació que permeti garantir els drets fonamentals dels treballadors. Els responsables de RTVE han volgut deixar clar que "l'objectiu de la norma és protegir la Corporació d'atacs externs" que puguin suposar una amenaça pels sistemes d'informació i per les dades personals dels seus usuaris. A més, asseguren que s'estableix per al desenvolupament de la norma un protocol d'actuació que permet assegurar un procés d'aplicació que garanteixi els drets fonamentals", incloent els recollits per l'Estatut de la Informació. Tot i les garanties dels sistemes d'informació, la Corporació assegura que totes les seves àrees analitzaran i discutiran aquest protocol, "especialment aquelles relacionades amb el tractament de la informació" i ha posposat els efectes del protocol fins que el Consell d'Administració l'aprovi.

Summary: RTVE posposa l'aplicació del protocol que permet a la direcció supervisar els correus electrònics dels treballadors


L'arribada massiva de menors estrangers no acompanyats ha portat al límit la capacitat de centres d'acollida i centres d'acollida d'acció educativa (CRAE) que depenen de la Direcció General d'Atenció a la Infància i Adolescència (DGAIA) que crearà 400  places noves als centres per poder donar-hi resposta. A més, el Departament de Treball, d'Afers Socials i Famílies duplica enguany les places d'un projecte per crear itineraris personalitzats per als joves estrangers que han arribat al país. Així ho ha explicat en una entrevista a l'ACN Georgina Oliva, directora de la DGAIA, que preveu que, així, es potenciï la inserció social d'aquests joves i ajudi a ''esponjar'' la pressió als CRAE.  Oliva explica que molts d'aquests menors no acompanyats tenen més de 16 anys i per la situació de desemparament encara estan dins el sistema de protecció, però que per circumstàncies personals i per qüestions culturals i d'edat, són ''refractaris'' als centres tradicionals d'acollida on no s'hi senten ''còmodes''. Per aquest motiu, el Departament de Treball, Afers Socials i Famílies ha posat en marxa aquest any 80 places per atendre aquests joves de manera personalitzada, i abans del mes de novembre se n'engegaran  80 més.  És un projecte de nova creació que ofereix un lloc per dormir als joves a canvi d'un acompanyament durant el dia amb suport educatiu, per a que un professional i l'adolescent tracin un projecte vital. Des de la DGAIA s'assegura que el projecte, nascut de l'anàlisi de la situació d'aquests adolescents, els ofereix potenciar el coneixement de la llengua, donar suport per a cercar feina o per formar-se, és a dir, ajudar-los a fer ''el trànsit cap a la vida adulta''.  La iniciativa està oberta a tots els adolescents però està més encarat cap als menors no acompanyats, un col·lectiu que s'ha multiplicat els darrers anys i només aquest 2017, fins al juliol, n'havíem arribat tants com tot el 2016. De fet, aquest estiu els mesos de juliol i agost se n'han comptabilitzat 147 i 146 respectivament, mentre que fa sis mesos n'arribaven 80 i fa un any 35, de mitjana. La mitjana actual se situa als 150 al mes. Oliva qualifica de ''procés migratori'' aquest fenomen i reconeix que tot i que Catalunya fa temps que en rep, igual que Andalusia, Ceuta i Melilla, cada vegada afecta a més comunitats autònomes, cosa que requereix un abordatge transversal. De fet, a Catalunya, s'està treballant en un acord de Govern per crear una taula de treball i abordar de forma ''integral'' el fenomen.  Centres més petits i acollidors Des de la DGAIA es reconeix que actualment, tots els centres d'acollida (que inclou centres d'acollida, centres residencials d'acció educativa, centres residencials d'educació intensiva) estan al límit de la seva capacitat i per aquest motiu, es treballa per repensar el models dels centres. Tot i que per Oliva, la situació del moment no ho permet, i encara menys als centres d'acollida, aposta per fer-los més petits i acollidor i sobretot per escurçar els temps d'avaluació i d'anàlisi. En aquest sentit, reconeix que la campanya de la DGAIA per a augmentar les famílies d'acollida, sobretot en infants petits, ha fet créixer en 50 aquestes famílies, però alerta que en falten per arribar als cents infants.  Actualment, la DGAIA tutela 6.962 infants, mentre que el 2016 van ser 6.873, i el 2015 6.794. Als centres d'acollida, el setembre de 2017, n'hi ha 2.805, una xifra que ha anat creixent els darrers anys. El 2016, es va tancar l'any amb 2.589 menors als centres, mentre que el 2015 aquesta xifra era de 2.518 i el 2014, de 2.430.  Nou protocol per a les agressions als centres La saturació dels centres i la tipologia de menors tutelats ha condicionat que els darrers anys, els sindicats hagin reclamat un nou protocol per a fer front a les agressions als treballadors d'aquests centres, un text que s'acaba d'aprovar i que posa més èmfasi en la ''victimització secundària'', és a dir, en l'impacte que té una agressió d'aquest tipus en la resta de joves que viuen al centre. Entre el gener i el setembre de 2017, els serveis jurídics de la DGAIA ha rebut 13 expedients de responsabilitat civil referents a agressions a educadors.  Actualment, els centres estan fent formació sobre el protocol i cada centre, en funció de les seves característiques, ho haurà de consensuar amb l'equip. Entre les mesures per prevenir o revertir aquesta situació hi ha la de fer grups més reduïts, atenció més individualitzada, que està comprovat que ajuden a contenir els joves.  Pel que fa als escapolits, un fenomen també recurrent en aquests centres, Oliva considera que no es pot fer un major control perquè es limitarien ''drets bàsics'' i recorda que els joves no estan detinguts, sinó que tenen una situació familiar complicada. Els centres de protecció ''no són centres tancats'', diu Oliva, i per això, recorda que també es donen actes vandàlics entre adolescents que no estan dins el sistema de protecció. Oliva destaca que quan s'escapoleixen, la majoria de joves tornen a casa amb la família o amb amics.

Summary: El Govern potencia els projectes personalitzats per als menors estrangers no acompanyats


Òmnium Cultural ha decretat tres dies de dol per la mort de la diputada de Junts pel Sí i expresidenta d'Òmnium Cultural, Muriel Casals, que ha mort aquest diumenge a la matinada als 70 anys. L'entitat sense ànim de lucre ha anunciat la seva decisió a través del seu compte de Twitter i ha detallat que ha pres aquesta mesura "com a mostra de respecte per la seva pèrdua". Concretament, Òmnium no farà cap acte públic fins dijous. Des d'aquest diumenge, l'estelada de la seu nacional d'aquesta entitat, situada al carrer Diputació de Barcelona, oneja a mitja asta amb un crespó negre en el seu record.

Summary: Òmnium Cultural decreta tres dies de dol com a "mostra de respecte" per la mort de Muriel Casals


Un 97% dels comptadors d'electricitat domèstics que gestiona Endesa ja són digitals, segons ha informat l'empresa, que dona gairebé per tancat el procés de substitució d'aquests aparells. La firma indica que els nous controladors de l'electricitat que es consumeix a les llars desenvoluparan un paper "clau" en el desplegament de les xarxes intel·ligents i el procés de transició energètica cap a una economia descarbonitzada. Els comptadors ofereixen més informació del consum en temps real, fet que permet adaptar els hàbits de consum cap a formes més beneficioses per a l'usuari. La companyia explica que ha invertit uns 600 milions d'euros en les substitucions dels nous comptadors digitals entre el 2015 i el 2018. Endesa també informa que a hores d'ara només queda pendent d'instal·lar comptadors en casos amb incidències en què la col·laboració dels clients és necessària per resoldre-les. El pla de telegestió de la firma implica, també, la instal·lació de concentradors als centres de transformació, que recullen les dades dels comptadors i les remeten a la distribuïdora. Un 99% dels comptadors instal·lats estan ja associats a concentradors.

Summary: Un 97% dels comptadors elèctrics domèstics que gestiona Endesa ja són digitals


Alguns pagesos del Segrià han decidit aquest dissabte reestructurar les hores de feina al camp per l'avís de calor del Servei Meteorològic de Catalunya. S'espera un dissabte de temperatures extremes i per aquest motiu han decidit concentrar l'activitat en les primeres hores del dia. Ha estat el cas de Xavier Vilanova, pagès de Lleida, i de Jaume Molló, d'Alcarràs. Des d'ASAJA, les recomanacions van en aquesta línia no només per les persones que treballen a temperatures superiors als 35 graus, sinó també per la fruita. Segons ha alertat el president del sindicat, Pere Roqué , la fruita s'està cremant per la forta radiació del sol. També ha afegit que pateix un "contrast tèrmic" quan entra a les càmeres recent collida.

Summary: L'onada de calor obliga pagesos de Lleida a reestructurar hores de feina i concentrar-les a primera hora del matí